KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin Euroopan laajuisen rautatiejärjestelmän yhteentoimivuudesta annettujen neuvoston direktiivin 96/48/EY ja direktiivin 2001/16/EY muuttamisesta

2002/0023 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin Euroopan laajuisen rautatiejärjestelmän yhteentoimivuudesta annettujen neuvoston direktiivin 96/48/EY ja direktiivin 2001/16/EY muuttamisesta

1 TAUSTA

Ehdotus Euroopan parlamentille ja neuvostolle (asiakirjat KOM(2002) 21 lopullinen - 2002/0022 (COD) KOM(2002) 22 lopullinen - 2002/0023 (COD) KOM(2002) 23 lopullinen - 2002/0024 (COD) KOM(2002) 25 lopullinen - 2002/0025 (COD)): // 25.1.2002

Euroopan talous- ja sosiaalikomitean lausunto: // 19.9.2002

Euroopan parlamentin lausunto ensimmäisessä käsittelyssä: // 14.1.2003

Komission muutettu ehdotus: // Ei ole

Yhteinen kanta: // 25.6.2003

2 KOMISSION EHDOTUKSEN TARKOITUS

Kyseessä on neljä toisiinsa liittyvää lainsäädäntöehdotusta:

- Ehdotus direktiivin 91/440/ETY muuttamiseksi siten, että laajennetaan rautatieinfrastruktuurin käyttöoikeuksia rahtiliikennepalveluille jäsenvaltion sisällä ja nopeutetaan markkinoiden avautumista.

- Ehdotus rautateiden turvallisuutta koskevaksi direktiiviksi, jossa määritellään turvallisuusjärjestelmän olennaiset osatekijät sekä infrastruktuurin hallinnon että rautatieyritysten osalta. Tarkoituksena on kehittää turvallisuutta koskeva yhteinen lähestymistapa ja ottaa käyttöön yhteinen turvallisuustodistusten myöntämistä, sisältöä ja voimassaoloa koskeva järjestelmä. Lisäksi aletaan soveltaa onnettomuustapausten teknisen tutkinnan riippumattomuutta koskevaa periaatetta kuten muillakin aloilla.

- Ehdotus asetukseksi Euroopan rautatieviraston perustamisesta; viraston tehtävänä on antaa teknistä tukea yhteentoimivuutta ja turvallisuutta koskevalle työlle. Viraston tehtäväkenttään kuuluisi yhtäältä yhteisten turvallisuusnormien kehittäminen sekä turvallisuustason valvontajärjestelmän kehittäminen ja hallinta ja toisaalta yhteentoimivuuden teknisten eritelmien laadinta-, rekisteröinti- ja valvontajärjestelmän hallinta pitkällä aikavälillä.

- Yhteentoimivuusdirektiivien 96/48/EY ja 2001/16/EY muuttaminen. Niiden muutosten lisäksi, joita edellä mainitut ehdotukset edellyttävät yhteentoimivuusdirektiiveihin, tarkoituksena on varmistaa, että soveltamisala on sama verkolla, jonka käyttöoikeuksia laajennetaan, ja verkolla, jolla yhteentoimivuussääntöjä tullaan soveltamaan.

3 YHTEISTÄ KANTAA KOSKEVAT HUOMAUTUKSET

3.2 Ehdotus Euroopan parlamentin ja neuvoston direktiiviksi yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta

Euroopan parlamentin lausunnon huomioon ottaminen

Useat parlamentin tarkistukset, joihin komissio oli suhtautunut periaatteessa myönteisesti, on sisällytetty, joissain tapauksissa uudelleen muotoiltuina, neuvoston yhteiseen kantaan. Näin on esimerkiksi tehty seuraavia seikkoja koskevien tarkistusten osalta: infrastruktuurin hallinnolta vaadittavaa turvallisuustodistusta koskeva säännös (tarkistus 37, 10 a artikla), mahdollisuus nimittää kahden valtion yhteisiä turvallisuusviranomaisia (tarkistukset 14, 50 ja 85, 3 artiklan g kohta), tutkintaelinten yhteistyön vahvistaminen onnettomuustapauksissa (tarkistus 57, 20 ja 21 artikla) ja onnettomuuden käsitteen määrittely (tarkistus 16, 3 artikla).

Muut tarkistukset on sisällytetty vain osittain tai sellaisessa muodossa, jossa ne ovat samansuuntaisia mutta eivät täysin samanlaisia kuin parlamentin tarkistukset. Näin on tehty etenkin seuraavien tarkistusten osalta: direktiivin soveltamisala (tarkistus 11, 3 artikla), yhteisten turvallisuustavoitteiden määrittely (tarkistukset 12 ja 23, 3 artikla), turvallisuustodistusten myöntämistä rautatieyrityksille koskeva menettely (tarkistukset 33 ja 79, 10 artikla), koulutuspalvelukysymys (tarkistukset 43 ja 46, 12 artikla) ja kriteerit, joiden perusteella tutkintaelimen riippumattomuus turvallisuusviranomaisesta määritellään (tarkistus 56, 20 artikla). Komissio hyväksyy nämä muotoilut.

Kysymyksessä yhteisten turvallisuustavoitteiden hyväksymisen jälkeen annetuista kansallisista turvallisuussäännöistä yhteisessä kannassa omaksuttu lähestymistapa (8 artikla) eroaa merkittävästi parlamentin lähestymistavasta. Parlamentti tuki komission alkuperäistä ehdotusta ja esitti jopa pitemmälle menevää järjestelmää, jossa kansalliset säännöt olisi ennalta hyväksyttävä (tarkistukset 29-31). Yhteisessä kannassa pidetään kiinni periaatteesta, jonka mukaan kansallisia turvallisuussääntöjä tarkastellaan ennalta ja niihin voidaan tarvittaessa vaatia muutoksia, jos niillä ei päästä yhteisten turvallisuustavoitteiden edellyttämälle tasolle, jos ne eivät ole YTE:ien kanssa yhteensopivat tai jos ne aiheuttavat piilosyrjintää, mutta siihen ei sisälly ennalta hyväksymisen järjestelmää. Komissio hyväksyy neuvoston tekstin siltä osin kuin voidaan täysin taata, että kansalliset turvallisuussääntöluonnokset tarkastellaan yhteisössä avoimesti ja että komissiolla on mahdollisuus vaatia muutoksia kansallisiin sääntöihin.

Neuvoston lisäämät uudet säännökset

Neuvosto on rajannut henkilöstön vastavuoroista hyväksymistä koskevan 12 artiklan soveltamisalaa, minkä vuoksi tarkistuksia 41, 51-54 ja 97 ei voitu ottaa huomioon. Tämä liittyy komission aikomukseen palata tähän kysymykseen yksityiskohtaisemmin, kun se on ensin kuullut laajalti asianomaisia tahoja, erityisesti ko. kysymystä käsitteleviä työmarkkinaosapuolia. Komissio on vahvistanut (ks. lausuma kohdassa 5), että se valmistelee kuljettajalupaan liittyvää ehdotusta ja että se toisaalta tukee työolosuhteita, erityisesti kuljettajien ja junahenkilökunnan ajo- ja lepoaikoja, koskevaa työmarkkinaosapuolten työtä. Tämä uusi komission ehdotus vastannee tarkistuksissa 5, 78, 47, 62 ja 87 esitettyihin huolenaiheisiin.

4- PÄÄTELMÄT

Komissio kannattaa yhteisen kannan tekstiä.

Viraston osalta komissio haluaa kuitenkin kiinnittää huomion kaikkia erillisvirastoja koskeviin standardisäännöksiin, jotka hyväksytään lähitulevaisuudessa, kun uusi varainhoitoasetus on astunut voimaan.

5- KOMISSION LAUSUMAT

Komissio kirjautti liikenneneuvoston 28. maaliskuuta 2003 pitämän kokouksen pöytäkirjaan seuraavan lausuman:

- Komission aikomuksena on vuoden 2003 loppuun mennessä antaa Euroopan parlamentille ja neuvostolle junankuljettajien eurooppalaista ajokorttia koskeva ehdotus. Lisäksi komissio tukee kaikin puolin ja edistää perustamissopimuksen 139 artiklan mukaisesti Euroopan työmarkkinaosapuolten välisen vuoropuhelun osana tehtävää työtä, joka koskee junankuljettajien ja junahenkilökunnan ajo- ja lepoaikoja.

- Komissio ilmoittaa, että Euroopan rautatieviraston lopullinen rahoitustarve riippuu ko. viraston toimivaltaa koskevasta selkeästä sopimuksesta neuvoston ja Euroopan parlamentin välillä. Tästä tarpeesta on tehty ensimmäinen arvio lainsäädäntöehdotuksen liitteenä olevassa rahoitusselvityksessä, ja komission on sisällytettävä se vuosittaisia talousarvioita koskeviin pyyntöihin, jotka se esittää budjettivallan käyttäjinä toimiville neuvostolle ja Euroopan parlamentille. Vuosia 2004-2006 koskeva tarkka rahoitustarve voidaan arvioida vasta yhteispäätösmenettelyn päätyttyä.

- Turvallisuutta koskevan direktiivin 8 artiklan 4 ja 5 kohdassa vahvistetuilla järjestelyillä ei luoda ennalta hyväksymistä koskevaa järjestelmää.